Siden slutningen af juni har brugerne af Solbjerg Vandværk i Rebild skulle koge deres drikkevand. Der er nemlig registreret forhøjede værdier af coliforme bakterier. Det fortæller centerchef for natur og miljø i kommunen, Tove Nyegaard. - Vi har gjort alt sammen med vandværket for at finde ud af, hvad kilden var. Når man konstaterer forurening, så bliver et kæmpe apparat sat i gang for at finde kilden. Men trods detektivarbejdet, har det ikke lige været muligt at finde kilden, og derfor er brugerne siden 28. juni blevet anbefalet at koge deres drikkevand. - Om sommeren når man får store regnvandshændelser, så ser man ofte forurening i vandværkerne, men man kan ikke finde kilden, fordi det er et særtilfælde. De sidste prøver, vi har taget, viser værdier under 20, siger Tove Nyegaard. Grænsen for hvornår man skal koge sit drikkevand er netop på 20, og de seneste prøver har vist, at værdien er på 8. Men alligevel opretholdes anbefalingen om at koge drikkevandet lidt endnu, fortæller centerchefen. - Det gør vi, indtil vi får resultatet af de seneste prøver i næste uge. Fordi når man har haft forurening, skal man sikre sig, at der ikke sidder bakterier i ledningsnettet. Prøverne i næste uge skulle gerne vise, at det ikke længere er nødvendigt at koge vandet. Og brugerne har i det store hele taget det pænt, siger formand for vandværket, Søren Skaarup. - Vi opretholder anbefalingen, indtil vi er helt, helt hundrede på, at grænseværdierne er faldet i hele ledningsnettet. Brugerne er selvfølgelig trætte af det, men de har taget det pænt.

Opsummering:
Hverken vandværket eller kommunen har fundet ud af, hvor forureningen stammer fra.